ປະທານາທິບໍດີປາກິສຖານ ມາຢ້ຽມຢາມສະຫະລັດ
ປະທານາທິບໍດີ ຂອງສະຫະລັດ ແລະປາກິສຖານ ພົບປະກັນທີ່ທຳນຽບຂາວ ໃນມື້ນີ້
ປະທານາທິບໍດີປາກິສຖານທ່ານ Asif Ali Zardari ຈະພົບປະກັບປະທານາທິບໍດີສະຫະລັດ ທ່ານບາຣັກ ໂອບາມາ ທີ່ທຳນຽບຂາວໃນວັນສຸກມື້ນີ້ ໂຄສົກຂອງທຳນຽບຂາວທ່ານ Robert Gibbs ກ່າວ ໃນວັນພະຫັດວານນີ້ວ່າ ເປັນທີ່ຄາດກັນວ່າການເຈລະ ຈາຫາລື ຈະເພັ່ງເລັງໃສ່ການດຳເນີນຄວາມພະຍາຍາມ ໃນປາບປາມພວກກໍ່ການຮ້າຍ ຂອງປາກິສຖານ ການ ມີຜົນປະໂຫຍດຮ່ວມໃນການປະຕິຮູບເສດຖະກິດ ແລະ ການໃຫ້ຄວາມສະໜັບສະໜຸນ ຕໍ່ປະຊາທິປະໄຕ ທ່ານ Zardari ເດີນທາງມາກຸງວໍຊິງຕັນເພື່ອເຂົ້າຮ່ວມພິທີໄວ້ອາໄລໃຫ້ແກ່ທູດພິເສດຂອງ ສະຫະລັດ ຮັບຜິດຊອບກ່ຽວກັບປາກິສຖານ ແລະອັຟການິສຖານ ທ່ານ Richard Hol- brook ທີ່ໄດ້ເສຍຊີວິດຢ່າງກະທັນຫັນ ໃນເດືອນທັນວາແລ້ວນີ້ ເຫດການທັງສອງນີ້ ຈະບໍ່ອະນຸຍາດໃຫ້ມີການເກັບກຳຂ່າວ ແຕ່ເປັນທີ່ຄາດກັນວ່າ ທຳ ນຽບຂາວຈະຖະແຫຼງຂ່າວໃນຮູບໃດຮູບນຶ່ງກ່ຽວກັບການເຈລະຈາຫາລືຢູ່ທີ່ທຳນຽບຂາວ ນອກນັ້ນແລ້ວທ່ານ Zardari ຍັງມີກຳນົດທີ່ຈະພົບປະກັບລັດຖະມົນຕີການຕ່າງປະເທດ ສະຫະລັດ ທ່ານນາງ Hillary Clinton ການເດີນທາງມາຢ້ຽມຢາມສະຫະລັດ ຂອງປະທານາທິບໍດີ Zardari ມີຂຶ້ນປະມານນຶ່ງ ເດືອນຫຼັງຈາກລັດຖະບານທ່ານໂອບາມາ ໄດ້ຊັ່ງຊາຕີລາຄາກ່ຽວກັບຍຸດທະສາດຂອງຕົນ ໃນອັຟການິສຖານ ແລະປາກິສຖານ ແລະຫຼັງຈາກເກີດວິກິດການທາງດ້ານການເມືອງ ຄັ້ງໃຫຍ່ໃນປາກິສຖານ ທີ່ພາໃຫ້ລັດຖະບານປະສົມຂອງປາກິສຖານ ເກືອບພັງທະລາຍ ລົງນັ້ນ